شەفەق نیوز/ مەسرور بارزانی سەرۆک حکومەت هەرێم کوردستان، ئمڕوو یەکشەممە، وت: هەرێم کوردستان چەوەڕی چارەسەرییگ ریشەیی ئەرا گرفتەگان وەگەرد حکومەت فیدڕاڵی کەێد، وەرانوەر مسۆگەرکردن مافەیل دەستووری کوردستان.
ئەوەیش لە چەوپیکەفتن عەمار حەکیم وەرپرس شەپۆل حیکمەی نیشتمانی و هاوپەیمان (وطنيون)، وەگورەی بەیاننامەی حکومەت هەرێم.
بەیاننامەگە وتیش: لە چەوپیکەفتنەگە باس لە دویاترین نووەوەبویەگان لە رەوشەیل عراق کریا، وەگەرد باس پەیوەندیەگان لەناوبەین هەرێم کوردستان و حکومەت فیدڕاڵی.
حەکیم دووپات کرد ک جوور برادەر و هاوپەیمانیگ نووڕیمنە کوردستان، و بایەدە دەستوور بوودە یەکلاوەکەر ئەرا چارەسەرکەردن گرفتە گیرهاتگەگان لەناوبەین حکومەت هەرێم و حکومەت فیدڕاڵی.
وتیش: پشتگیری ئەو رێککەفتنە کەیمن ک لەناوبەین حکومەت هەرێم و حکومەت فیدڕاڵی لەباوەت بوودجەی گشتی عراق ئەرا ساڵ ٢٠٢١ ئەرای رەسینە، و ئومید خوازیمن لە ئەنجومەن نۆێنەران دەنگ لەبان پڕۆژەی بوودجەگە بیریەێد.
هەرلیوا، سەرۆک حکومەت هەرێم جەخت کرد ک هەرێم کوردستان هەمیشە چارەسەرییگ ریشەیی ئەرا گرفتەگان وەگەرد حکومەت فیدڕاڵی خوازێد، لە بنەمای ماف و شایستە دەستورەیل هەرێم کوردستان، و وەو شیوە ک مقەیەتی پایە و تایبەتمەندیە فیدڕاڵیەگەی کەێد، وەگەرد رێزگردن لە بنەمای هاوبەشی و هاوسەنگی وهەماهەنگی.
